Renosterkalfie vermis ná ma gestroop is - Maroela Media
Kol. Ronel Otto, 'n polisiewoordvoerder, het aan Maroela Media gesê die koei se karkas is Maandag op die Leshoka Thabang-wildsplaas in die Zebediela-gebied gevind. "Dit wil voorkom of die dier vroeg verlede week geskiet is," het Otto gesê. "Die koei is met 'n swaarkaliberwapen doodgeskiet en al twee haar horings is verwyder," het Otto gesê.
Paul Trollop, bestuurder van die wildsplaas, sê die koei het 'n kalfie gehad en die kalfie word vermis. "Ons het tans 'n span mense wat onverpoosd na die kalfie soek. Ons hoop vir die beste," het Trollop aan Maroela Media gesê. Hy sê voorts 'n mens voel baie bitter as 'n mens op so 'n toneel afkom. "Sulke goed moet nie eens gebeur nie," het hy gesê.
Volgens Otto is niemand nog in verband met die voorval in hegtenis geneem nie en duur die ondersoek voort.